તાજેતરમાં ભારતે ઝિમ્બાવ્વે સામે 5-0થી શ્રેણી જીતીને ઇતિહાસ રચી નાખ્યો. ઝિમ્બાવ્વે ગયેલી ભારતીય ટીમમાં એક પણ એવું નામ નહોતું કે જે વર્ષોથી આપણે સાંભળતા આવતા હોઇએ. ટીમમાં મોટાભાગના નવા ચહેરા અને યુવાનો હતા કે જેમને વિદેશી ધરતી પર રમવાનો બહોળો અનુભવ નહોતો, પરંતુ પોતાની બેટિંગ, બોલિંગ અને ખાસ કરીને ફિલ્ડિંગની મદદથી વિદેશી ધરતી પર વિજયનો ઝંડો લહેરાવ્યો છે. હાલ ફિલ્ડિંગનો ઉલ્લેખ થયો છે, ત્યારે ટીમના ચપળ ફિલ્ડર સુરેશ રૈના, વિરાટ કહોલી અને રવિન્દ્ર જાડેજાને કેવી રીતે ભૂલી શકાય. ઉક્ત ત્રણેય ખેલાડીઓ ફિલ્ડિંગના મામલામાં આપણા સિનિયર ખેલાડીઓ કે જેઓ પોતાની ફિલ્ડિંગ માટે જાણીતા હતા તેમની ખોટ પૂરી કરી રહ્યાં છે.